**Windows 10** je operativni sistem za osobne računare kog objavljuje Microsoft u sklopu Windows NT porodice operativnih sistema. Službeno je prikazan u septembru 2014. nakon kratke demonstracije na *Build* konferenciji 2014, nakon čega ulazi u fazu beta testiranja sve od oktobra 2014. pa do objavljivanja sistema 29. jula 2015, odnosno objave za količinsko licenciranje 1. augusta 2015. Kako bi poradili na što bržim usvajanjem sistema, Microsoft je objavio da će Windows 10 biti dostupan kao besplatna nadogradnja korisnicima koji imaju originalna izdanja sistema Windows 7 i Windows 8.1. Iako je prvobitno rečeno da će Windows 10 biti večni operativni sistem i da novih operativnih sistema više neće biti, zvanična podrška za Windows 10 se završava 14. oktobra 2025. godine. 

Sistem pruža ono što Microsoft zove "univerzalnom" aplikacijskom arhitekturom. Ovaj sistem nadovezuje se na, i poboljšava ranije Metro aplikacije, te se aplikacije mogu dizajnirati sa skoro identičnim kôdom širom Microsoftovih porodica proizvoda poput računara, tableta, pametnih telefona, ugrađenih sistema, konzole Xbox One, Surface Huba i HoloLensa. Korisnički interfejs sistema prerađen je za lakše prebacivanje s interfejsa orijentiranom korištenju miša i dodirivanju ekrana zavisno od tog koji od ova dva ulazna uređaja je dostupan korisniku. Ovo je upečatljivo na uređajima koji se ponašaju kao tablet računari i kao laptopi istovremeno. Oba interfejsa sadrže ažurirani Startni meni koji kombinira klasični dizajn sistema Windows 7 i *live tile-*ove sa sistema Windows 8 i 8.1. Windows 10 također sadrži novu mogućnost za virtualno upravljanje radnim površinama pod imenom "Task View" (sh. *Pregled zadataka*), preglednik Microsoft Edge te druge nove ili ažurirane aplikacije, integriranu podršku za prijavu putem otiska prsta i prepoznavanja lica, nove sigurnosne mogućnosti za preduzeća kao i DirectX 12 i WDDM 2.0 za poboljšanje grafičkih mogućnosti operativnog sistema, pogotovo za videoigre.

Microsoft je opisao Windows 10 kao "operativni sistem pružen kao usluga" u smislu da će za njega pružati ažuriranja koja će sadržavati nove mogućnosti i funkcije. Tokom dugotrajnog razdoblja podrške, preduzeća će moći sporije ažurirati na nekritična ažuriranja poput sigurnosnih prepravki. Izvršni potpredsjednik Microsoftove grupe za Windows i druge uređaje, Terry Myerson, tvrdi da je cilj ovog modela smanjenje fragmentacije Windows platforme jer Microsoft planira da nakon dvije do tri godine, Windows 10 bude instaliran na barem milijardu uređaja.

Sistem je većinom dobio pozitivne kritike nakon prvobitne objave u julu 2015; kritičari su pohvalili Microsoftovu odluku da umanji značaj dodirnih korisničkih elemenata koje su predstavili u sistemu Windows 8 (uključujući značaj aplikacija preko cijelog ekrana i Startnog ekrana) na sistemima gdje dodir nije dostupan kao način korištenja. Ovo je učinjeno kako bi Windows 10 bio što sličniji ranijim verzijama Windowsa, dok je dodirni način korištenja sistema Windows 10 prvobitno samo sadržavao nazatke u odnosu na korisnički interfejs sistema Windows 8 i 8.1. Kritičari su također pohvalili bolji predinstalirani softver u odnosu na 8.1, integraciju mogućnosti Xbox Live sa Xbox platforme, funkcije i mogućnosti osobne pomoćnice Cortane kao i zamjena preglednika Internet Explorer s Microsoft Edgeom, mada je novi preglednik također dobio kritike da nije završen i da ne sadrži dovoljno mogućnosti u odnosu na druge preglednike.

Također je dobio kritike zbog ograničavanja korisničkih mogućnosti promjena različitih postavka; naprimjer, Windows Update automatski instalira ažuriranja i više ne pruža korisnicima mogućnost da izaberu koja ažuriranja žele instalirati, dok jedino *Pro* izdanje sistema Windows 10 može "odgoditi" instalaciju "nadogradnji" za operativni sistem. Drugi kritičari i zagovornici doveli su u pitanje i privatnost korisnikâ jer predodređene postavke sistema zahtijevaju od korisnika prijenos nekih korisničkih podataka Microsoftu i njegovim partnerima. Microsoft je također primio kritike zbog načina distribucije sistema Windows 10; naprimjer, zbog automatskog preuzimanja instalacijskih datoteka na računare korisnika koji na to nisu izričito pristali.

Razvoj
------

U decembru 2013, tehnološka spisateljica, Mary Jo Foley, izvjestila je da Microsoft radi na ažuriranju za Windows 8, kôdnog imena *Threshold*, po imenu planete iz Microsoft-ove *Halo* franšize igara. Slično sistemu "Blue" (koji je kasnije postao Windows 8.1), Foley je nazvala Threshold "talasom operativnih sistema" koji bi radio na nekoliko Microsoft-ovih platformi i usluga i trebao bi biti objavljen u drugoj četvrtini 2015. godine. Foley je takođe izvijestila da je jedan od ciljeva za *Threshold* bilo da se napravi ujedinjena aplikacijska platforma i alati za razvijanje aplikacija za Windows, Windows Phone i Xbox One (svi sistemi koriste slično Windows NT jezgro-*kernel*). Bilo je špekulacije da će novo ime sistema biti "Windows 9".

U aprilu 2014. na *Build* konfereciji, Microsoft-ov zaposlenik Terry Myerson je predstavio ažuriranu verziju sistema Windows 8.1 koja je dodala mogućnost da se pokrenu aplikacije iz *Windows Storea* u prozoru, kao "klasnične" Windows aplikacije i prikazao je novi Start meni umjesto Start ekrana (*metro-mode*) prisutnog u sistemu Windows 8. Novi Start meni je dijelom baziran na onaj iz sistema Windowsa 7 jer koristi samo dio ekrana za svoj prikaz i uključuje ispisivanje aplikacija, sličan onom iz Windowsa 7. Druga kolona prikazuje *tiles* (odnosno pločice) iz sistema Windows 8. Myerson je izjavio da će ove promjene doći u budućem ažuriranju, ali nije detaljnije objasnio. Microsoft je takođe prikazao koncept "univerzalnih Windows aplikacija" koje bi dozvolile da se moderne aplikacije prebace na Windows Phone 8.1 i Xbox One, dok u isto vrijeme dijele dijelom isti kôd, te da, ako korisnik kupi aplikaciju na jednoj platformi, ta licenca bi važila i na drugim platformama.

U julu 2014, Microsoft-ov novi direktor Satya Nadella je objasnio da kompanija planira da "usavrši sljedeće izdanje Windows-a sa tri operativna sistema u jedan objedinjeni sistem za ekrane svih veličina" ujedinivši Windows, Windows Phone i Windows Embedded oko jedne iste arhitekture i ujedinjenog aplikacijskog ekosistema. Međutim, Nadella je naglasio da ove interne promjene neće imati utjecaj na to kako će se operativni sistemi reklamirati i prodavati. Slike ekrana Windows verzija (ili *builds*) su procurile na internet u julu 2014. godine, pokazivši prethodno prikazani Start meni i moderne aplikacije pokrenute u zasebnim prozorima. Nakon toka su procurile nove slike ekrana nove verzije koja se opisuje kao "Windows Technical Preview" (sh. *Windows tehnički pregled*), verzije 9834, te je prikazivala novi sistem virtualnih radnih površina, centra za obavještenja i novu ikonu za File Explorer, inspirisanu dizajnerskim jezikom Metro.

Threshold je službeno predstavljen tokom medijskog događaja 30. septembra 2014. godine, pod imenom **Windows 10**; Myerson je rekao da će Windows 10 biti Microsoft-ova "najobimnija platforma ikad," pružajući samo jednu, ujedninjenu platformu za računare, laptope, tablete, pametne telefone i *all-in-one* uređaje. Naglasio je da će Windows 10 vratiti određene mehanike korištenja koje su postojale u sistemu Windows 7 kako bi poboljšali ugođaj korisnicima bez ekranâ na dodir, spomenuvši kritike koje su dobili od strane korisnika miševa i tastatura. Bez obzira na ovo, Myerson je rekao da će interfejs koji je namjenjen za korisnike sa ekranom na dodir takođe "evoluirati" u sistemu Windows 10. Pri opisu promjena, Joe Belfiore je uporedio ova dva sistema sa električnim autima, u kojoj metafori je Windows 7 bio Toyota Prius hibrid prve generacije a Windows 10 novi Tesla, sav električan—smatrajući drugi model proširenjem tehnologije korištene u prvom. Gleda imenovanja operativnog sistema, Terry Myerson je odbio izravno odgovoriti na pitanje zašto je Microsoft preskočio broj 9 (sa Windows 8 na 10) već je samo rekao da "s obzirom koji projekt je ispred nas i koliko će naš pristup biti drugačiji, ne bi bilo ispravno ga tako nazvati." takođe se našalio da ga neće nazvati "Windows One" (pozivajući se na nedavne Microsoft-ove proizvode koje imaju One u svom imenu poput OneNote, Xbox One i servisa OneDrive) jer već imaju Windows 1.

Microsoft je pružio još detalja, pogotovo za funkcije namjenjene potrošačima na još jednom medijskom događaju 21. januara 2015. godine pod nazivom "Windows 10: Sljedeće poglavlje". Prezentirana je Cortana, nove Xbox funkcije, Windows 10 za telefone i male tablete, ažurirani Office Mobile paket, Surface Hub—veliki Windows 10 uređaj namjenjen za poslovnu suradnju koristeći Perceptive Pixel tehnologiju, kao i HoloLens—naočale koje prikazuju proširenu stvarnost i platformu koja omogućava pravljenje "holograma" za prikaz putem HoloLens-a. Dodatne informacije o sistemu Windows 10 se očekuju tokom *Build*-a 2015.

Funkcije
--------

Veći dio Windows 10 sistema je fokusiranje na harmoniziranje korisničkih ugođaja i funkcionalosti između različitih vrsta uređaja, zajedno sa popravljanjem nedostataka koji su se pojavili u grafičkom korisničkom interfejsu sistema Windows 8. Fokus je stavljen na "univerzalne aplikacije"—Windows Runtime softver koji može biti pokrenut na nekoliko različitih platformi i vrsta uređaja (poput računara, pametnih telefona i tableta), sinhronizirati podatke između uređaja i dozvoliti razvijačima da dijele kôd između varijacija aplikacija svake platforme. Kao primjer ovoga, tokom "Windows 10: Sljedeće poglavlje" prezentacije, Microsoft je predstavio nove Office aplikacije dizajnirane za tablete i pametne telefone koje dijele slične korisničke interfejse i funkcionalost širom platformi; doći će u sklopu sistema Windows 10 Mobile i biće dostupne zasebno sa *Windows Store* prodavnice za računarsko izdanje sistema Windows 10.

Nastavljujući ovim šablonom, nasljednik sistema Windows Phone 8.1 će biti takođe pod brendom Windows 10, i dijeliće neke dijelove korisničkog interfejsa a i aplikacija sa računarskim izdanjem.

### Korisnički interfejs i radna površina

Korisnički interfejs sistema Windows 10 se mjenja zavisno od vrste uređaja na kojoj se koristi i od dostupnih načina unosa. Nova funkcija pod nazivom Continuum je zadužena za tranziciju između interfejskih režima laptopa koji se preklapaju kao i tableta sa tastaturama. Kada se tastatura prikopča, korisnici su ponuđeni da se prebace na korisnički režim koji je optimiziran za miš i tastaturu ili da i dalje koriste režim za dodir. Nova verzija Start menija se takođe koristi, sa popisom aplikacija i dugmetom za "Sve aplikacije" s lijeve strane a sa *live tiles* sistemom sa desne. Meniju se može promijeniti veličina i može se proširiti na cijeli ekran, što je predodređena opcija kada se koristi režim za dodir, zbog lakšeg korištenja.

Funkcija "Pregled zadataka". Prikazuje nekoliko virtualnih radnih površina.
Novi virtualni sistem radnih površina je takođe dodan pod imenom "Task View" (sh. *Pregled zadataka*). Klikom na dugme za Task View na traci zadataka ili povlačenjem prsta sa lijeve strane ekrana, prikazuju se sve otvorene aplikacije i dozvoljava korisnicima da se prebace na koju god aplikaciju žele ili da se prebace na drugu virtualnu radnu površinu. Moderne aplikacije, koje su se prije mogle samo otvarati preko cijelog ekrana, se sada mogu pokrenuti u zasebnom prozoru na radnoj površini ili preko cijelog ekrana. Programski prozori se sada mogu stavljati na kvadrante ekrana, pomjeranjem istoimenih prozora u neki ugao ekrana. Kada je prozor postavljen sa jedne strane ekrana, na drugoj strani ekrana se od korisnika traži da izabere drugi prozor da popuni to mjesto. Univerzalno polje za pretraživanje sa Cortanom se nalazi pored Start menija i Task View dugmeta. Sistemske ikone su takođe promjenjene u noviji, ravniji dizajn.

*Charms* sistem s desne strane ekrana je uklonjen; ta funkcija može se pristupiti preko "Applikacijske naredbe" menija u naslovnoj liniji programa. Umjesto tog sistema, koristi se Akcijski centar (eng. Action Center) koji prikazuje obavještenja i dugmad za uključivanje i isključivanje određenih podešavanja. Pristupa se tako što se klikne na njegovu ikonu u sistemskoj traci ili prevlačenjem prsta s desne strane ekrana. Obavještenja se mogu sinhronizirati između nekoliko uređaja. Aplikacija "Podešavanja" (prethodno "PC podešavanja") je osvježena i sada sadrži više opcija koje su prije bile dostupne samo u "klasničnoj" verziji kontrolne table.

### Mrežne usluge

Windows 10 sadrži ličnu digitalnu pomoćnicu Cortanu, prvi put predstavljenu na Windows Phone operativnom sistemu. Može joj se pristupiti preko polja za pretraživanje pored Start dugmeta i podržava unos putem glasa ili teksta.

Windows 10 koristi novi *web engine* koji se interno naziva "Edge" te je "dizajniran za interoperabilnost modernog weba". Windows 10 takođe sadrži novi internetski preglednik pored Internet Explorera kôdnog imena "Spartan". "Spartan" i Internet Explorer oba koriste novi "Edge" engine, mada mogu koristiti MSHTML radi kompatibilnosti sa internim, poslovnim web stranicama.

Aplikacije "Poruke", uklonjena iz Windows 8.1 je vraćena sa novim interfejsom koristeći Skype u pozadini za poruke i pozive. Razgovori i kontakti se mogu sinhronizirati na nekoliko uređaja, te se Skype kontakti mogu dodati preko broja mobilnog telefona.

### Univerzalne aplikacije

Univerzalna aplikacija Microsoft Excel 2016 prikazuje prilagodljiv korisnički interfejs na stolnom računaru i telefonu.
Microsoft će sa sistemom Windows 10 proširiti svoju platformu univerzalnih aplikacija koje su se prvi put pojavile 2014. godine u sistemima Windows 8.1 i Windows Phone 8.1. Univerzalne aplikacije u sistemu Windows 10 su Windows Runtime softver koji dijeli osnovni kôd jednog paketa za razvoj programa i može se koristiti na stolnim računarima, mobilnim uređajima (poput tableta i telefona), Xbox konzolama, Surface Hubu, holografskim i IoT uređajima. Aplikacije se pružaju korisnicima preko jedne prodavnice širom svih platformi te sadrže prilagodljiv korisnički interfejs koji se mijenja zavisno od uređaja koji su priključeni u računar i mogućnosti tog uređaja. Univerzalne aplikacije će podržavati usklađivanje podešavanja, lozinki (i ostalih ličnih podataka) kao i obavještenja na svim uređajima. Razvijači aplikacija su odgovorni za ovakvu vrstu podrške širem uređaja, te su takođe odgovorni za načine kupovine za sve uređaje. Windows 10 će takođe sadržavati podršku za objavljivanje web aplikacija na prodavnici.

### Multimedija i igre

Windows 10 podržavati integraciju između Xbox ekosistema i Windows-a. Postojaće ažurirana Xbox aplikacija koja zamjenjuje Xbox SmartGlass na Windows-u i dozvoljava korisnicima da pretražuju svoju biblioteku igara (uključujući PC i Xbox igre) i Game DVR, koji će biti dostupan preko tastaturne prečice, dozvoljavajući korisnicima da sačuvaju zadnjih 30 sekundi igre kao videozapis koji se može dijeliti na Xbox Live, OneDrive ili negdje drugo. Windows 10 će dozvoljavati korisnicima da kontroliraju i igraju igre sa svoje Xbox One konzole preko lokalne mreže.

Windows 10 će sadržavati DirectX 12 i WDDM 2.0. Prvi put predstavljen u martu 2014. godine, cilj nove DirectX verzije je da "poboljša efikasnost" tako što će pružiti bliži pristup hardverskim resursima i samim time smanjiti iscrpljivanje procesora i grafičkih drajvera.

Windows 10 dodaje platformsku podršku za FLAC, HEVC i Matroska medijske formate, dozvoljavajući da se mediji koji koriste te kodeke, otvore preko Windows Media Player-a ili druge aplikacije bez ikakvih dodatnih instalacija kodeka.

### Sistem ažuriranja

Windows 10 će biti distribuiran na znatno drugačiji način od prethodnih izdanja Windows-a. Microsoft je prije pružao korisnicima ažuriranja u znatno velikom broju koje su dale i dodatne funkcije a i bile sigurnosna i zakrpna ažuriranja, Windows 10 će to promjeniti tako što će davati korisnicima ažuriranja čim su dostupna. Što se tiče poslovnih okruženja, administratori mogu izabrati između dva kanala izdavanja: "Trenutna grana za poslovne korisnike" (eng. *Current Branch for Business* ili *CBB*) i dugoročna podrška (*LTS*). CBB će dobijati sva ažuriranja u isto vrijeme kao i potrošači, ali će dozvoliti administratorima da ne instaliraju ili da odgode nekritična ažuriranja da bi utvrdili da su prikladna za njihova radna okruženja. LTS izdanja su periodične slike CBB grane i samo će primati kritične zakrpe za period od deset godina. Sistemi mogu koristiti jednu ili dvije verzije stariju sliku LTS verzije da bi dozvolili strukturno raspoređivanje i interne softverske cikluse podrške. Stella Chernyak je objasnio da "imamo poslovne partnere koji možda imaju okruženja koja su znatno kritična, tako da poštujemo njihovu želju za testiranje i stabiliziranje određenog okruženja dugoročno."

| Grane Windows pordrške i ažuriranja |
| --- |
| **Grana ažuriranja** | Potrošačka | Trenutna grana za poslovne korisnike (CBB) | Dugotrajni servis (LTS) |
| **Šema licenciranja** | OEM | Količinsko licenciranje |
| **Kritična ažuriranja**  Sigurnosne ispravke i stabilnosna ažuriranja | Da | Da | Da |
| **Nekritična ažuriranja**  Nadogranje funkcija | Da | Ne ili odgođeno | Ne |
| **Pregledna izdanja**  Beta izdanja kroz Windows Insider program  Izbor *brzog* ili *sporog* prstena ažuriranja | Neobavezno | Ako je dozvoljeno | Ne |
| **Metod ažuriranja** | Windows Update | Windows Update ili WSUS | WSUS sa periodičnim LTS izdanjima |
| **Podrška nadogradnje** | Kontinuirano ažuriran | Tri najnovija LTS izdanja |
| **Podrška** | Životni ciklus uređaja | Tri najnovija LTS izdanja | 10 godina od objave LTS izdanja |

Terry Myserson je objasnio da sa ovim promjena, Microsoft više vidi Windows 10 kao "uslugu" odnosno "servis" koji bi "bio najnoviji za podržani životni ciklus proizvoda" i izjavio je da "pitanje 'koju verziju Windows-a koristiš' će prestati imati smisla", implicirajući da neće biti plaćenih nadogradnji nakon sistema 10.

Istorija ažuriranja
-------------------

### Pregledne verzije

Javna beta verzija sistema Windows 10 pod brendom "Windows Technical Preview" (sh. *Windows tehnički pregled*) je objavljena 1. oktobra 2014. godine; verzije tehničkih pregleda su namjenjene za entuzijaste i poslovne korisnike. Korisnici mogu se učlaniti u "Windows Insider" program kako bi primili povremena ažuriranja Windows tehničkog pregleda, time dozvoljavajući Microsoft-u da prima povratne informacije o promjenama koje napravi tokom razvojnog procesa. U prethodnim beta programima za Windows, javne beta verzije su znatno manje objavljivane.

### Javna verzija

Objavljivanje završene verzije sistema Windows 10 se očekuje krajem 2015. godine. Tokom prve godine dostupnosti, licence za nadogradnju potrošača sa Windows 7 i Windows 8.1 sistema na Windows 10 će biti besplatne. *Enterprise* izdanja 7 i 8.1 sistema nisu kvalifikovane za besplatnu nadogradnju u sklopu ove promocije, ali kao i kod prošlih nadogradnji, korisnici pod aktivnim SA ugovorom mogu nadograditi na Windows 10 bez promjene njihovog ugovora. Za korisnike čiji je SA ugovor istekao, ili koji imaju SA ugovor koji pokriva samo postojeća izdanja Windows-a neće moći besplatno nadograditi. Nije jasno kako će Microsoft unovčiti licence nakon što ova promocija istekne. Zasebno ažuraranje sa "nekim" od promjena u sistemu Windows 10 je planirano za Windows RT.

2. februara 2015. godine, Microsoft je objavio da će nuditi besplatnu ARM verziju Windows 10 sistema za Raspberry Pi 2 uređaje.

### Istorija ažuriranja

|  |  |  |  |  |  |  |  |
| --- | --- | --- | --- | --- | --- | --- | --- |
|  | Otkazano/onemogućeno izdanje |  | Prethodno izdanje |  | Stabilno izdanje |  | Pregledno izdanje |

| Tabela verzija: Windows 10 |
| --- |
| VerzijaGrana | Datum izdavanja | Izdvojeno |
| 6.4.9841fbl\_release | oktobar 1, 2014 | * Ponovo pojavljivanje Start menija u stilu sistema Windows 7
* *Task View* ili *Pregled zadataka* (virtualne radne površine)
* *Windows Store* aplikacije se mogu pokrenuti na radnoj površini kao prozori, a ne samo preko cijelog ekrana.
* Nove "eksperimentalne" opcije, uključujući prelom redova i prečica sa Ctrl tasterima u konzolama (poput onih za rezanje, kopiranje i naljepljivanje) koristeći Ctrl+X, Ctrl+V i slično. Revizirani režim preko cijelog ekrana dostupan i moguć za korištenje na 32-bitnim i 64-bitnim izdanjima sa podrškom za nativnu rezoluciju, miš i korištenje scroll trake.
* Prozori se mogu postaviti u kvadrante tako što će ih se postavi u uglove ekrana.
* Tradicionalni kalkulator nije dostupan osim ako se ne nadogradi sa prethodnog izdanja Windows-a.
 |
| 6.4.9860fbl\_release | oktobar 21, 2014 | * Centar za obavještenja: Prozor koji prikazuje istoriju pop-up obavještenja
* "Preko 7.000 popravaka i poboljšanja"
 |
| 6.4.9879fbl\_release | novembar 12, 2014 | * "Task View" i "Search" dugmad se mogu sakriti
* Tri nove prstovne geste
* Selektivna sinhronizacija lokalnog sadržaja u servisu, odnosno programu OneDrive
* Nove funkcije u pregledniku Internet Explorer
 |
| 10.0.9926fbl\_awesome | januar 23, 2015 | * Novi okviri prozora
* Traka zadataka ima novi izgled sa manje transparencije, manjim ikonama i podvlači pokrenute aplikacije.
* Dugme za pretragu je automatski prebačeno u polje za pretragu
* Podrška za Cortana za američki engleski.
* Dugme za pristup punom ekranu dodano u Start meni

**Nove univerzalne aplikacije*** *Alarm* aplikacija koja sadrži svjetski sat, tajmer i štopericu
* *Kalkulator* aplikacija zamjenjuje tradicionalni Win32 kalkulator
* *Mape* sa integracijom pomoćnice Cortana
* Aplikacija *Slike* sa automatskim poboljšanjima i prikazom albuma.
* Aplikacija *Podešavanja* ažurirana sa novim izgledom.
* *Xbox* aplikacija sa podrškom za video unutar igara i streaming za Windows 10 uređaje
 |
| 10.0.10041fbl\_impressive | mart 18, 2015 | * Poboljšan Startni meni. Dodana transparentna pozadina, poboljšan razmak startnog menija, promjenjene ikone za gašenje i za povećanje Startnog menija kao i dugme za popis svih aplikacija.
* Digitalna pomoćnica Cortana sada radi u Kini, Ujedinjenom Kraljevstvu, Francuskoj, Italiji, Njemačkoj i Španiji.
* Novi kompaktni meni za mrežni pristup u stilu postojećeg centra za obavještenja.
* Ažuriran web engine za Internet Explorer.
* Live tile za aplikaciju *Slike* sada prikazuje i slike sa servisa OneDrive osim postojećih lokalnih. Aplikacija takođe sada podržava .RAW format i tastaturne prečice.
* Novi prostor za unos manjeg teksta rukopisom.
* Ekran za zaključivanje sada pokazuje nove usluge, funkcije kao i savjete za korištenje.
* *Windows Feedback* aplikacija je ažurirana sa mogućnosti postavljanja filtera za razne upite kao i slaganja sa prijedlozima izravno sa popisa, za razliku od prethodnog pojedinačnog popisa. *Windows Feedback* sada takođe sadrži odjeljak za "Vaš napredak" koji prikazuje koliko je povratnih informacija korisnik poslao.
 |
| 10.0.10049fbl\_impressive | mart 30, 2015 | * Project "Spartan" je dodat i postavljen kao preodređeni preglednik za Windows.
* Aplikacije *Alarmi i satovi*, *Kalkulator* i *Snimač glasa* imaju novi, ažurirani grafički korisnički interfejs.
 |
| 10.0.10061fbl\_impressive | april 22, 2015 | * *Mail*, *Kalendar*, *MSN Vrijeme*, *MSN Novac* i druge aplikacije imaju poboljšan korisnički interfejs i poboljšane performanse.
* Pregledne verzije aplikacija *Muzika* i *Video* su sada u Windows 10 zajedno sa verzijama iz sistema Windows 8.
* Nova crna sistemska tema za Start meni, traku zadataka i Akcijski centar.
* Start meni, traka zadataka i Akcijski centar imaju opciju za providnost.
* Start meni može mijenjati veličinu.
* Ulaskom u *Tablet Mode* (*Tabletni način rada* ili *Tabletni režim*), Start dugme, Cortana i dugme za prikaz trenutno pokrenutih aplikacija se povećavaju i raširuju kako bi ih bilo lakše pritisnuti na ekranima na dodir.
* Novo podešavanje da se sistem pokrene u Tabletnom načinu rada, što je podrazumjevano podešavanje za tablete ispod 10 inča.
* Nove Windows ikone, ikone za minimiziranje, proširenje i zatvaranje i nove sličice.
* Microsoft Solitaire Collection (*Kolekcija Microsoftovih Pasijans igara*) je unaprijed instalirana u ovom buildu
 |
| 10.0.10074fbl\_impressive | april 29, 2015 | * Cortana je integrirana u Startni meni
* Poboljšanja sistema *live tiles*: sada imaju nove animacije i opciju za isključenje promjenljivih informacija.
* Poboljšan korisnički interfejs Startnog menija. Pojedini korisnici mogu vidjeti zamagljen Startni meni, mada se ova opcija može i ručno uključiti pomoću registra sistema.
* Novi zvukovi za razne akcije.
* Opcije personalizacije sistema su premještene u univeralnu aplikaciju Podešavanja umjesto Kontrolne table, te univerzalna aplikacija sadrži poneka poboljšanja.
 |

Sistemski zahtjevi
------------------

Osnovni sistemski zahtjevi za instalaciju Windows 10 Tehničkog pregleda su isti kao i za Windows 8.1, međutim neki stariji 64-bitni procesori možda neće biti podržani kao i neki uređaji sa 32 GB i svi uređaji sa 16 GB prostora koji koriste WINBoot operativni sistem.

Hardverski zahtjevi za Windows 10| Zahtjev | Minimalno | Preporučeno |
| --- | --- | --- |
| Procesor | 1 GHzIA-32 ili x64 arhitekturaPodrška za PAE, NX i SSE2 | x64 arhitekturaSLAT podrška za Hyper-V |
| RAM | **IA-32 verzija:** 1 GB**x64 verzija:** 2 GB | 4 GB |
| Grafička kartica | DirectX 9 grafički uređajSa podrškom za WDDM 1.0 ili veći | DirectX 10 grafički uređaj |
| Rezolucija ekrana | 800×600 piksela | 1024×768 piksela |
| Ulazni uređaj | Tastatura i miš | Ekran sa multi-touch tehnologijom |
| Mjesto na hard disku | **IA-32 verzija:** 16 GB**x64 verzija:** 20 GB | N/A |
| Ostalo | N/A | UEFI v2.3.1 Errata B sa tehnologijom autentičnosti certifikata u svojoj bazi podatakaTPM 2.0Internetska veza |

Certificirani tableti moraju imati dugme za paljenje i tastere za povećanje i smanjenje muzike, dok se tasteri poput Windows tastera i zaključavanja rotacije više ne zahtjevaju. Poput sistema Windows 8, svi certificirani uređaji moraju imati uključeno UEFI Secure Boot (*sigurno pokretanje*). Za razliku od sistema Windows 8, proizvođači originalne opreme više nisu dužni omogućiti promjenu podešavanja sigurnog pokretanja sistema, što znači da se pojedini uređaji mogu namjestiti da samo pokreću Microsoftove operativne sisteme.